Jhesus Maria. Mynen denst touoren in dem ik gudes formach. Werdyge here meisster Pagel Schele, ik foge juw to wetende Mychgel Hardenbargh is kamen myt synen scheppe fan de Wismer, vnde ik hebbe juwer brewe iij myt em entfangen, dar gy juw beklagen vmme den bref vp de prowestteyge. Gewet juw to freden; he heft xij dage by my wesen, vnde ik wil juw senden by Mychgel; hir moge gy juwe dink napassen. Jtem ik sende juw dyssen by bunden bref na dem Hollem; de kwam nu in iiij dagen fan Rome. Johann Peterson is gesund, lof sy Gade. Jtem gy screwen fan den brewen gy Bogen sand hedden, ik kreich xiiij dagen na pasken; ik sende se in de bank na Rome, vnde l dokaten scref ik em awer iiij dage in den pasken. Juwe sake is alle klare; hebbet man j guden mot! Hadde ik juwen willen awer j jar weten, it scholde juw j(c) dokaten batet hebben in dysser sake, etc. Jtem ik hebbe entfangen to juwen beissten xx tymmer warkes, iiij tymmer harmelein. Wat dar af wert wil ik juw in kort scrywen. Ik danke juw fruntlyken for juwe gawe vnde gunst alse den las fan s. vnde [½] tonne lass, is it vnfordent. Alse gy scrywen efte Johans was behowede xx efte xxx dokaten, ik sal se em for leiggen efte he sodane behowet juw to willen; dem sal so schein, dar forlatet juw vp. Jtem so gy scrywen van iiij tonnen botter to reste wesen scholen; ik sende em den bref, he sal de botter nicht krygen; ik hebbe synen bref vp. Clawes Boge heft my nicht sand dyssen samer behalwen de j(c) [mark] fan juwer wegen. Scrijwet my to efte gy ok mer dakkopper behowen, wen gy lxxx schippunt hadden efte j(c) schippunt; so kweme wol j guden meisster, de juw de karke deichkede. Hir moge gy myt den werdygen heren kapittel vmmespreken. Hir mede ik juw Gade befele lange gesunt to synen denste to lewende in guden frede, amen. Gescrewen to Lubek in dinxfte dage for den hilgen lichgammen dage in jar xvCxv. Hermen Bremer, borger to Lubek. Adress: Dem werdygen vnde achtbaren heren meisster Pagen (!) Schellen, domprowest to Abo, mynen besundergen frunde vnde heren sal dyse bref to Abo.